Londen 2012: Jy is in beheer | Li3zel oor T3gn0logi3
← Lego bly bo!
Laat jou iPhone jou lei met Waze →
Londen 2012: Jy is in beheer
Die heel eerste speletjie wat ek as 'n klein dogtertjie op my pa se 1986 Apple Macintosh gespeel het, was die Olimpiese Spele. Die skerm was mos net swart en groen en die mannetjies was net stokmannetjies wat verskriklik stadig gehardloop het, maar ek het elke minuut geniet. Soms het ek op my pa se skoot gesit en speel (dit is dan wanneer hy my gehelp het om te wen). Nou is ek lank nie meer 'n kind nie, besit my eie rekenaar en natuurlik, die monster van videospeletjies, Sony se Plastation 3.
Groot was my opgewondenheid toe ek hoor SEGA gaan die Londen 2012 Olimpiese Spele as 'n videospeletjie uitgee. Minder as 24 uur nadat dit in Engeland bekendgestel is, stap ek met my kopie by my huis in, ruk die plastiek van die kassie af en kan dit amper nie vinnig genoeg in my PS3 kry. Natuurlik is my televisie hoë-definisie en met die HDMI-kabel verskyn die mooiste beeld wat ek in 'n baie lang tyd gesien het.
Videospeletjies soos die Londen 2012 Olimpiese Spele was nog altyd gewild en die meeste weergawes van sulke tipe speletjies moes jy verwoed die x knoppie druk om seker te maak jou atleet hardloop die vinnigste (en soms het dit regtig gevoel of jy die afstand self afgelê het). Dit was bloot die een met die vinnigste vinger wat gewen het. Maar hierdie weergawe is anders. Jy moet slim wees, ritme hou en mooi dink oor wat jy moet doen. Druk jy die knoppie te stadig, raak jy agter, druk jy hom te vinnig, verloor jou mannetjie te vinnig krag.
Jy kan deelneem aan 49 items in 13 verskillende sportsoorte. Van duik tot swem, skiet en atletiek. Jy kan elke item speel soos wat jy lus het, eers sal die sisteem jou wys hoe om elke item te speel en dan is dit jou beurt. Jy kan jou gunsteling items kies en net daardie items speel of as jy 'n paar ure het om te speel en baie braaf voel, kan jy die hele Olimpiese Spele speel – van hoek tot kant.
Die grafika is ongelooflik en iets wat ek nog nooit gesien het nie. Die HDMI-kabel maak 'n baie groot verskil en as jy jou televisie aan jou klanksisteem koppel, klink dit omtrent of jy self by die spele is. Jy kan tot vier spelers op 'n slag speel, so as jy 'n lekker kuiertjie wil reël sal dit vir ure se pret sorg.
Teen R599 kan ek die speletjie aanbeveel aan enige PS3, rekenaar en Xbox gebruikers wat van sport-videospeletjies hou.